นักวิเคราะห์ด้านความมั่นคงชี้กรณีพิพาทไทยกัมพูชาเป็นความขัดแย้งร้ายแรงที่สุดระหว่างประเทศสมาชิกอาเซียน
ปัญหาขัดแย้งไทย-กัมพูชาอาจมีผลต่อภาพลักษณ์ของทั้งภูมิภาคและการคลี่คลายปัญหาจะเป็นบทพิสูจน์อาเซียน
นาย Carl Thayer ผู้เชี่ยวชาญด้านเอเซียตะวันออกเฉียงใต้ของสถาบัน Australian Defense Force Academy ในออสเตรเลียแสดงความกังวลเกี่ยวกับการปะทะกันที่พรมแดนระหว่างไทยกับกัมพูชา และชี้ว่าเรื่องนี้นับเป็นความขัดแย้งที่รุนแรงและน่าวิตกที่สุดระหว่างประเทศสมาชิกของสมาคมอาเซียนด้วยกัน นับตั้งแต่มีการก่อตั้งสมาคมดังกล่าวในช่วงทศวรรษที่ 1960 เป็นต้นมา ซึ่งอาจส่งผลต่อภาพลักษณ์ของทั้งภูมิภาค และว่าการคลี่คลายข้อขัดแย้งครั้งนี้จะเป็นเครื่องทดสอบที่สำคัญสำหรับอินโดนีเซีย ซึ่งขณะนี้ดำรงตำแหน่งประธานสมาคมอาเซียนอยู่ รวมทั้งต่อประสิทธิผลของสมาคมอาเซียนด้วย เพราะวัตถุประสงค์หลักอย่างหนึ่งของอาเซียนคือการรักษาสันติภาพและเสถียรภาพในภูมิภาค อย่างไรก็ตามนักวิเคราะห์บางคนได้ชี้ว่าหลักการพื้นฐานของอาเซียนเรื่องการไม่ก้าวก่ายแทรกแซงกิจการภายในของประเทศสมาชิกจะเป็นข้อจำกัดในการดำเนินงานเรื่องนี้ นาย Carl Thayer เชื่อว่ารัฐมนตรีต่างประทศของอินโดนีเซียซึ่งเดินทางไปกัมพูชาเมื่อวันจันทร์ที่ 7 กุมภาพันธ์คงจะพยายามเสนอมาตรการต่างๆ เพื่อให้สถานการณ์สงบลง เช่นการถอนทหารและการส่งเจ้าหน้าที่สังเกตการณ์ระหว่างประเทศเข้าไปในพื้นที่ และหากความพยายามไกล่เกลี่ยไม่เป็นผลสำเร็จอาเซียนก็อาจมีมติให้ลงโทษทางเศรษฐกิจ อย่างไรก็ตาม เท่าที่ผ่านมานั้นสมาคมอาเซียนยังไม่เคยใช้มาตรการบังคับใดใดกับประเทศสมาชิกเลย